b'\n_START_ARTICLE_\nAlfie \xe2\x80\x93 naisten viettelij\xc3\xa4\n_START_SECTION_\nJuoni\n_START_PARAGRAPH_\nAlfie on nuori ja komea cockney, Lontoon ty\xc3\xb6v\xc3\xa4enluokkaan kuuluva mies, joka vapaa-aikanaan seurustelee tytt\xc3\xb6yst\xc3\xa4v\xc3\xa4ns\xc3\xa4 Gildan (Julia Foster) ohella muutamien naimisissa olevien naisten kanssa. Gilda synnytt\xc3\xa4\xc3\xa4 h\xc3\xa4nelle pojan, mutta mies ei silti halua sitoutua vaikka pit\xc3\xa4\xc3\xa4 kyll\xc3\xa4 pojastaan. Alfie el\xc3\xa4tt\xc3\xa4\xc3\xa4 itse\xc3\xa4\xc3\xa4n muun muassa autonkuljettajana ja valokuvaajana. Menev\xc3\xa4n miehen vauhti hiipuu hetkeksi kun h\xc3\xa4n joutuu tuberkuloosiparantolaan. Siell\xc3\xa4 h\xc3\xa4n kuitenkin viettelee er\xc3\xa4\xc3\xa4n toisen potilaan vaimon (Vivien Merchant), kunnes suhde p\xc3\xa4\xc3\xa4ttyy laittomaan aborttiin. Alfie saa opetuksensa vasta kun vanhempi rouva (Shelley Winters) hylk\xc3\xa4\xc3\xa4 h\xc3\xa4net nuoremman miehen takia. Mies tapaa sattumalta uudelleen elokuvan alussa n\xc3\xa4hdyn naimisissa olevan Siddien (Millicent Martin), mutta t\xc3\xa4m\xc3\xa4k\xc3\xa4\xc3\xa4n ei h\xc3\xa4nest\xc3\xa4 en\xc3\xa4\xc3\xa4 piittaa.\n_START_SECTION_\nTuotanto\n_START_PARAGRAPH_\nElokuvan toistuvana tyylikeinona on niin sanottu nelj\xc3\xa4nnen sein\xc3\xa4n rikkominen: Alfie-hahmo k\xc3\xa4\xc3\xa4ntyy usein puhumaan katsojalle niin, ett\xc3\xa4 kohtauksen muut henkil\xc3\xb6t eiv\xc3\xa4t puhetta muka kuule._NEWLINE_Elokuva kuvattiin todellisissa paikoissa eri puolilla Lontoota.\n_START_SECTION_\nMusiikki\n_START_PARAGRAPH_\nElokuvan Yhdysvalloissa esitetty\xc3\xa4 versiota varten tilattiin Burt Bacharachilta ja Hal Davidilta laulu \xe2\x80\x9dAlfie\xe2\x80\x9d, joka kuullaan my\xc3\xb6s nykyisiss\xc3\xa4 DVD-versioissa elokuvan lopputeksteiss\xc3\xa4 Cherin laulamana. Siit\xc3\xa4 tuli kansainv\xc3\xa4linen hitti Cilla Blackin levytt\xc3\xa4m\xc3\xa4n\xc3\xa4._NEWLINE_Alfien muun musiikin teki jazzsaksofonisti Sonny Rollins yhdess\xc3\xa4 lontoolaismuusikoiden (mm. Ronnie Scott) kanssa. Elokuvan soundtrack-albumille kappaleet \xc3\xa4\xc3\xa4nitettiin kuitenkin uudelleen Oliver Nelsonin sovittamina Yhdysvalloissa amerikkalaismuusikoiden (mm. Phil Woods ja J. J. Johnson) kanssa.\n_START_SECTION_\nVastaanotto ja my\xc3\xb6hempi arvostus\n_START_PARAGRAPH_\nAlfie her\xc3\xa4tti polemiikkia etenkin aborttikohtauksellaan. Se sai kohun ansiosta paljon katsojia ja muodostui yhdeksi 1960-luvun svengaavan Lontoon ja seksuaalisen vapautumisen merkkipaaluksi._NEWLINE_Elokuva sai Cannesin elokuvajuhlilla tuomariston palkinnon ja tuotti useita Oscar-ehdokkuuksia: paras elokuva, paras k\xc3\xa4sikirjoitus (Naughton), paras miesp\xc3\xa4\xc3\xa4osa (Caine), paras naissivuosa (Merchant) ja paras laulu (Bacharach ja David)._NEWLINE_Vuonna 1999 British Film Instituten kyselyss\xc3\xa4 Alfie \xc3\xa4\xc3\xa4nestettiin kaikkien aikojen 33. parhaaksi britti\xc2\xadelokuvaksi. Vastaajina oli tuhat Ison-Britannian elokuva- ja televisio\xc2\xadammattilaista.'